Med kun to kampe tilbage er det med at få så mange fans på lægterne som muligt. Og netop det hjælper AaB's spillertrup nu med at få til at ske. Det fortæller AaB Support Club , der arrangerer fælles bustur til udebanekampe. - En ny flot donation fra spillertruppen har banket prisen helt i bund!, skriver ASC på deres hjemmeside. Det er nemlig ikke første gang, AaB's spillertrup hjælper fansene godt på vej med en donation. For bare to måneder siden hjalp truppen til, at turen mod Horsens og tilbage kunne købes for bare én krone . Den nye donation betyder, at medlemmer af AaB Support Club kan komme med på busturen til Sjælland for kun 125 kroner. Kan betyde overlevelse Det er altafgørende, at så mange fans som muligt bakker op om holdet under mandagens kamp. De helt rigtige resultater kan nemlig betyde overlevelse i Superligaen allerede inden sidste spillerunde. Fredag møder AaB's direkte rival om den livgivende 10. plads, AC Horsens, nemlig OB. Ender den kamp med en sejr og tre point til fynboerne, kan AaB sikre den helt store succes med en sejr over Lyngby. Kampen mellem Lyngby og AaB kan ses mandag klokken 14 på TV3 Sport.
På mandag skal AaB igen kæmpe for overlevelse, når de møder Lyngby Boldklub på udebane.